  Анжелика Тихонова корреспондент 7-тӥ толсуре Удмуртилэн тӧроез Александр Бречалов Можга ёросысь Кибъя черкогуртын «Агростартап» программая грант басьтэм фермеръёсын пумиськылӥз. Со сярысь элькун тӧролэн но кивалтэтлэн пресс-службазы ивортӥз. Егит фермер Ксения Фролова 2020-тӥ арын 1 миллион 998 сюрс манет тыр грант утӥз. Солы луыса 25 ветылъёс басьтӥзы, туэ соос кунян вайизы ини. Туннэ скалъёссылэсь нуналаз шорлыдын 21 килограмм йӧл кыско. Со ёросысь бадӟым возёсъёслэн лыдпусъёсынызы ӵошатымон. Екатерина Сари Меликянлы 2021-тӥ арын 4 миллион 442 сюрс манетъем грант сётӥзы. Коньдонэныз сӥлё выжыысь 50 ошъёс, МТЗ-82 трактор, сиён люкылӥсь тӥрлык но трактор борды думиськись ньыль пӧртэм арбериос басьтӥз. Матысь дыре ужзэ паськытатыны но кык ужинты кылдытыны чакла. Озьы ик Александр Бречалов ёросысь огаз тужгес арлыдо «Можгаплем» возёсэ вуылӥз. Предприятиын 36 ошъёс возё. Со пӧлысь 24-ез голштин, укмысэз сьӧдо-куӵо, кыкез сӥлё абердин-ангусс но одӥгез герефорд выжыысь. Со сяна, зааненской выжыысь вить айы кечъёссы но вань. Предприятилэн кивалтӥсез Александр Александров вераз, соос дорын 41 адями тырше шуыса. Берло кык ар ӵоже Москваысь «Ксивелью» компаниен геномной ӵектос бордын ужало. Туэ ӟеч выжыысь пудозылэсь кидыссэ Казахстанэ келяны кутскизы. Толэзь талэсь азьло возёсын тылпу потӥз. Пудозы бырыны ӧз сюры ке но, ужзы соин сэрен ӝегаз. Удмуртилэн тӧроез предприятилы вакчи дыр ӵоже ужан ӧраз берытскон понна юрттэт сётозы шуыса оскытӥз. Уго со удысэт понна бадӟым инты басьтэ – элькунысь 24 ёросъёсысь 137 возёсъёсын валче ужа. Тодэ вайытом, туэ «Агростартап» программалэн конкурсэз улсын оглом 109,7 миллион манет висъязы. Нырысь грантъёсты 22 кутскись фермеръёслы сётӥзы. Собере вормисьёс борды эшшо 11 муртэ ватсазы на.  Тегъёс: Можга Удмуртия гуртвозёс фермеръёс АлександрБречалов  